CELEX: 32019D0691
Language: lt
Date: 1556755200000
Title: 2019 m. gegužės 2 d. Komisijos sprendimas (ES) 2019/691, kuriuo pagal Įgyvendinimo reglamento (ES) 2018/574 4 straipsnio 5 dalį ekonominės veiklos vykdytojams leidžiama naudotis kito ID suteikėjo paslaugomis (Tekstas svarbus EEE.)

3.5.2019   
               
               
                  LT
               
               
                  Europos Sąjungos oficialusis leidinys
               
               
                  L 116/80
               
            
         KOMISIJOS SPRENDIMAS (ES) 2019/691
         2019 m. gegužės 2 d.
         kuriuo pagal Įgyvendinimo reglamento (ES) 2018/574 4 straipsnio 5 dalį ekonominės veiklos vykdytojams leidžiama naudotis kito ID suteikėjo paslaugomis
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. balandžio 3 d. Europos Parlamento ir Tarybos direktyvą 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB (1), ypač į jos 15 straipsnį,
         kadangi:
         
                     (1)
                  
                  
                     Direktyvoje 2014/40/ES ir Komisijos įgyvendinimo reglamente (ES) 2018/574 (2) nustatytas Sąjungos masto tabako gaminių atsekamumo sistemos sukūrimo teisinis pagrindas. Sąjungos lygmeniu šiais aktais taip pat įgyvendinamas Pasaulio sveikatos organizacijos Tabako kontrolės pagrindų konvencijos Protokolo dėl neteisėtos prekybos tabako gaminiais panaikinimo (3), kurį ratifikavo Europos Sąjunga (4) ir kuriuo nustatoma pasaulinė tabako gaminių stebėsenos ir atsekimo sistema, 8 straipsnis;
                  
               
                     (2)
                  
                  
                     Direktyvos 2014/40/ES 15 straipsnio 1 dalimi reikalaujama, kad valstybės narės užtikrintų, jog visi tų gaminių pakeliai būtų ženklinami unikaliu identifikatoriumi, kad visoje Sąjungoje būtų galima stebėti ir atsekti visus tabako gaminius. Pagal 15 straipsnio 13 dalį šis reikalavimas cigaretėms ir cigaretėms sukti skirtam tabakui bus taikomas nuo 2019 m. gegužės 20 d.;
                  
               
                     (3)
                  
                  
                     Įgyvendinimo reglamento (ES) 2018/574 3 straipsnio 1 dalimi kiekviena valstybė narė įpareigojama paskirti subjektą (ID suteikėją), kuris būtų atsakingas už unikalių identifikatorių generavimą ir suteikimą. 3 straipsnio 6 dalimi reikalaujama, kad valstybės narės per vieną mėnesį nuo ID suteikėjo paskyrimo praneštų apie tai Komisijai ir nurodytų jo identifikacinį kodą;
                  
               
                     (4)
                  
                  
                     Įgyvendinimo reglamento (ES) 2018/574 4 straipsnyje nustatytos taisyklės dėl kompetentingų ID suteikėjų, turinčių teisę generuoti ir suteikti unikalius identifikatorius, priklausomai nuo to, kur gaminiai yra pagaminti, importuoti ar sudėti į didmenines pakuotes. Be to, pagal 4 straipsnio 1 dalies antrą pastraipą valstybė narė gali reikalauti, kad jos paskirtas ID suteikėjas turėtų teisę gaminti ir suteikti unikalius identifikatorius visiems jos rinkai pateikiamiems tabako gaminiams;
                  
               
                     (5)
                  
                  
                     Įgyvendinimo reglamento (ES) 2018/574 4 straipsnio 5 dalyje nustatyta, kad jeigu kompetentingo ID suteikėjo laikinai nėra, Komisija gali leisti ekonominės veiklos vykdytojams naudotis kito pagal to reglamento 3 straipsnį jau paskirto ID suteikėjo paslaugomis;
                  
               
                     (6)
                  
                  
                     Įgyvendinimo reglamento (ES) 2018/574 9 straipsnio 2 dalimi ir 13 straipsnio 2 dalimi reikalaujama, kad ekonominės veiklos vykdytojai pateiktų to reglamento II priedo II skyriaus 2 skirsnio 2.1 ir 2.2 dalyse nurodytus duomenis. Šie duomenys yra būtini norint generuoti unikalius identifikatorius; jie apima identifikacinius kodus, pagal kuriuos atsekamumo sistemoje galima registruoti ekonominės veiklos vykdytojus, įmones ir įrenginius. Todėl identifikaciniai kodai yra labai svarbūs, kad ekonominės veiklos vykdytojai galėtų prašyti kompetentingo ID suteikėjo suteikti unikalius identifikatorius. Be to, unikalūs identifikatoriai ir identifikaciniai kodai yra būtini informacijai apie gaminių judėjimą ir su sandoriais susijusius įvykius registruoti ir persiųsti. Prašymo suteikti ekonominės veiklos vykdytojų, įmonių ir įrenginių identifikacinius kodus nustatytos Įgyvendinimo reglamento (ES) 2018/574 14, 16 ir 18 straipsniuose. ID suteikėjų kompetencija suteikti identifikacinius kodus yra pagrįsta ekonominės veiklos vykdytojų veiklos vykdymo vieta;
                  
               
                     (7)
                  
                  
                     šio sprendimo priėmimo metu kelios valstybės narės nepranešė Komisijai apie savo atitinkamų ID suteikėjų paskyrimą pagal Įgyvendinimo reglamento (ES) 2018/574 3 straipsnio 6 dalį. Nesant kompetentingo ID suteikėjo, ekonominės veiklos vykdytojai negalės prašyti identifikacinių kodų ir unikalių identifikatorių. Todėl šiems ekonominės veiklos vykdytojams bus užkirstas kelias pateikti savo gaminius rinkai. Tai galėtų turėti įtakos sklandžiam vidaus rinkos veikimui, visų pirma tabako gaminių prekybai Bendrijoje, ir pakenkti pačiam atsekamumo sistemos tikslui ir neteisėtos prekybos tabako gaminiais panaikinimui;
                  
               
                     (8)
                  
                  
                     siekiant tam tikru mastu apriboti galimą sklandaus vidaus rinkos veikimo iškraipymą ir padėti užtikrinti, kad atsekamumo sistema pradėtų veikti laiku, pagal Įgyvendinimo reglamento (ES) 2018/574 4 straipsnio 5 dalį Komisija turėtų ribotą laikotarpį leisti ekonominės veiklos vykdytojams naudotis jau paskirto ID suteikėjo paslaugomis;
                  
               
                     (9)
                  
                  
                     nuspręsti, ar priimti ekonominės veiklos vykdytojų prašymus generuoti ir suteikti unikalius identifikatorius, turi pagal Įgyvendinimo reglamento (ES) 2018/574 3 straipsnio 1 dalį jau paskirti ID suteikėjai. Kai kompetentingo ID suteikėjo laikinai nėra, kiti paskirti ID suteikėjai taip pat gali suteikti ekonominės veiklos vykdytojams identifikacinius kodus, būtinus unikalių identifikatorių generavimui ir suteikimui, ir kad būtų įvykdyti Direktyvos 2014/40/ES 15 straipsnio 5 dalyje ir Įgyvendinimo reglamento (ES) 2018/574 VI skyriuje nustatyti įpareigojimai. Papildomų paslaugų teikimas jokiomis aplinkybėmis neturėtų kelti pavojaus kitoms ID suteikėjo operacijoms;
                  
               
                     (10)
                  
                  
                     laikinai nesant kompetentingo ID suteikėjo ID suteikėjų sugeneruoti identifikaciniai kodai kartu su kita svarbia informacija, nurodyta Įgyvendinimo reglamento (ES) 2018/574 14 straipsnio 2 dalyje, 16 straipsnio 2 dalyje ir 18 straipsnio 2 dalyje, turėtų būti perduoti kompetentingam ID suteikėjui, kai jis paskiriamas. Perduodama turi būti nedelsiant elektroniniu būdu gavus kompetentingo ID suteikėjo prašymą, skirtą ID suteikėjams, kurie nusprendė sugeneruoti identifikacinius kodus laikinai nesant kompetentingo ID suteikėjo;
                  
               
                     (11)
                  
                  
                     leidimas naudotis kito ID suteikėjo paslaugomis pagal Įgyvendinimo reglamento (ES) 2018/574 4 straipsnio 5 dalį turėtų būti taikomas tik laikinai nesant kompetentingo ID suteikėjo;
                  
               
                     (12)
                  
                  
                     šiuo sprendimu neturėtų būti daromas poveikis Įgyvendinimo reglamente (ES) 2018/574 nustatytoms taisyklėms dėl kompetencijos suteikti ir registruoti ekonominės veiklos vykdytojų ir įmonių kodus, skirtus veiklos vykdytojams pirmose mažmeninės prekybos vietose;
                  
               
                     (13)
                  
                  
                     atsižvelgiant į tai, kad Direktyvos 2014/40/ES 15 straipsnyje nustatyta atsekamumo sistema cigaretėms ir cigaretėms sukti skirtam tabakui taikoma nuo 2019 m. gegužės 20 d., šis sprendimas turėtų įsigalioti jo paskelbimo Europos Sąjungos oficialiajame leidinyje dieną;
                  
               
                     (14)
                  
                  
                     atsižvelgdama į laikiną leidimo pagal Įgyvendinimo reglamento (ES) 2018/574 4 straipsnio 5 dalį pobūdį, Komisija mano, kad būtina apriboti šio sprendimo taikymo laiką,
                  
               PRIĖMĖ ŠĮ SPRENDIMĄ:
         
            1 straipsnis
            Komisija pagal Įgyvendinimo reglamento (ES) 2018/574 4 straipsnio 5 dalį leidžia ekonominės veiklos vykdytojams, apibrėžtiems to reglamento 2 straipsnio 2 punkte, naudotis kito ID suteikėjo, paskirto pagal Įgyvendinimo reglamento (ES) 2018/574 3 straipsnį, paslaugomis.
            Pirmoje pastraipoje nurodytas leidimas galioja tik laikinai nesant kompetentingo ID suteikėjo ir bet kuriuo atveju ne ilgiau kaip iki 2019 m. gruodžio 31 d.
            Šiuo sprendimu nedaromas poveikis Įgyvendinimo reglamente (ES) 2018/574 nustatytoms taisyklėms dėl kompetencijos suteikti ir registruoti ekonominės veiklos vykdytojų ir įmonių kodus, skirtus veiklos vykdytojams pirmose mažmeninės prekybos vietose.
         
         
            2 straipsnis
            Laikinai nesant kompetentingo ID suteikėjo ID suteikėjų sugeneruoti ekonominės veiklos vykdytojo, įmonės ar įrenginio identifikaciniai kodai kompetentingo ID suteikėjo prašymu nedelsiant jam perduodami po jo paskyrimo. Šie identifikaciniai kodai perduodami kartu su kita svarbia informacija, nurodyta Įgyvendinimo reglamento (ES) 2018/574 14 straipsnio 2 dalyje, 16 straipsnio 2 dalyje ir 18 straipsnio 2 dalyje.
            Duomenys perduodami elektroniniu būdu.
            Kompetentingas ID suteikėjas informuoja ekonominės veiklos vykdytojus apie duomenų perdavimą.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas iki 2019 m. gruodžio 31 d. imtinai.
         
         
            Priimta Briuselyje 2019 m. gegužės 2 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 127, 2014 4 29, p. 1.
         
         
            (2)  2017 m. gruodžio 15 d. Komisijos įgyvendinimo reglamentas (ES) 2018/574 dėl tabako gaminių atsekamumo sistemos sukūrimo ir veikimo techninių standartų (OL L 96, 2018 4 16, p. 7).
         
            (3)  Pasaulio sveikatos organizacijos Tabako kontrolės pagrindų konvencijos Protokolas dėl neteisėtos prekybos tabako gaminiais panaikinimo (OL L 268, 2016 10 1, p. 10).
         
            (4)  2016 m. birželio 17 d. Tarybos sprendimas (ES) 2016/1749 dėl Pasaulio sveikatos organizacijos tabako kontrolės pagrindų konvencijos Protokolo dėl neteisėtos prekybos tabako gaminiais panaikinimo sudarymo Europos Sąjungos vardu, išskyrus jo nuostatas, kurioms taikoma Sutarties dėl Europos Sąjungos veikimo trečiosios dalies V antraštinė dalis (OL L 268, 2016 10 1, p. 1). 2016 m. birželio 17 d. Tarybos sprendimas (ES) 2016/1750 dėl Pasaulio sveikatos organizacijos tabako kontrolės pagrindų konvencijos Protokolo dėl neteisėtos prekybos tabako gaminiais panaikinimo sudarymo Europos Sąjungos vardu, kiek tai susiję su jo nuostatomis dėl įpareigojimų, susijusių su teisminiu bendradarbiavimu baudžiamosiose bylose ir nusikalstamų veikų apibrėžtimi (OL L 268, 2016 10 1, p. 6).